



ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΛΕΥΚΑΔΑΣ

Λευκάδα, 1/6/2023

**ΔΕΛΤΙΟ ΤΥΠΟΥ**

**Δήμαρχος Λευκάδας Χαράλαμπος Καλός: «Εντός του Ιουνίου θα υπογραφεί η σύμβαση για την αποκατάσταση του κινηματογράφου "Απόλλωνα"».**

Στην Οικονομική Επιτροπή της Τρίτης, 30/5/2023, εγκρίθηκε το πρακτικό ελέγχου δικαιολογητικών κατακύρωσης του ηλεκτρονικού διαγωνισμού του έργου **«ΑΠΟΚΑΤΑΣΤΑΣΗ ΔΗΜΟΤΙΚΟΥ ΚΙΝΗΜΑΤΟΓΡΑΦΟΥ ΑΠΟΛΛΩΝΑ»**, προϋπολογισμού **1.490.000,00€** με ΦΠΑ, και χρηματοδότηση από το πρόγραμμα «Αντώνης Τρίτσης»**.**

Αφορά την ολοκλήρωση της αποκατάστασης του κινηματογράφου «Απόλλωνα», συνολικού εμβαδού κάλυψης 270τ.μ. (με επιπλέον πατάρι), χωρητικότητας 199 θέσεων, το οποίο ως γνωστό καταστράφηκε από την πυρκαγιά που εκδηλώθηκε στις 08/08/2016, στο ιστορικό κέντρο της πόλης της Λευκάδας.

Ο ηλεκτρονικός διαγωνισμός για την **δημοπράτηση** του έργου πραγματοποιήθηκε την **24η Φεβρουαρίου 2023**. Δεν προέκυψαν ενστάσεις, οπότε με απόφαση της Οικονομικής Επιτροπής **εγκρίθηκαν τα δικαιολογητικά κατακύρωσης**. Αφού εγκριθεί η απόφαση της ΟΕ από την αποκεντρωμένη διοίκηση, (έλεγχος νομιμότητας της απόφασης), θα ακολουθήσει η **υπογραφή σύμβασης**.

Σε δήλωσή του ο δήμαρχος ανέφερε: «Βρισκόμαστε ένα βήμα πριν την υπογραφή της σύμβασης για την αποκατάσταση του ιστορικού κινηματογράφου Απόλλωνα, ώστε να ξεκινήσουν οι εργασίες εντός του τρέχοντος έτους. Η επιθυμία όλων των Λευκαδιτών γίνεται πράξη».

ΑΠΟ ΤΟΝ ΔΗΜΟ ΛΕΥΚΑΔΑΣ